庚戌正月十四日同友人丁晉年王蔚之謁普照塔
作者：洪邁
朝代：宋

paragraphs: 孤塔騖霄漢，晴影金碧眩。
重來得寓目，歸枕尾殘汴。
緬懷何姓人，哀禱傾淮甸。
是身如皎月，有水著處現。
彈指遍大千，何止數鄉縣。
惟應因緣地，聊爾共流轉。
顛危悔勒馬，善涉悟覓扇。
君看悔與悟，只在一轉盼。
至人獨何心，示此禍福變。
當知夙緣定，莫作邪道見。
哀哉衆生愚，積惡稔天譴。
云何一朝急，頼此香火薦。
我來適燈夕，寶蠟明邃殿。
還揩客眼塵，重睹浮屠面。
朝來塔上鈴，告我風色便。
平淮一回首，岸容失葱蒨。